নিজস্ব প্রতিবেদন: একদা তৃণমূলের সেকেন্ড ইন কম্যান্ড আজ বিজেপির নেতা। তাঁর ভরসায় বাংলার 'দুর্জয় ঘাঁটি'তে পদ্ম ফোটানোর স্বপ্ন দেখছে রাজ্য বিজেপি। মুকুলের হাত ধরে তাঁদের দলে তৃণমূলের অনেকেই আসছেন বলে দাবি করছেন বিজেপি নেতারা। মুকুল রায়ও ইঙ্গিত দিয়েছেন, পুরনো দলের অনেক কর্মীই তাঁর সঙ্গে রয়েছে। ভোটেই বোঝা যাবে। মুকুলের হাত ধরে কি তবে রাজ্যসভার সাংসদ ঋতব্রত বন্দ্যোপাধ্যায়ও গেরুয়া শিবিরে আসছেন? শনিবার সেই জল্পনা উসকে দিলেন খোদ বিজেপির রাজ্য সভাপতি। সিপিএম থেকে বহিষ্কৃত হয়েছেন ঋতব্রত বন্দ্যোপাধ্যায়। সূত্রের খবর, পুজোর আগে কৈলাস বিজয়বর্গীয়র কাছে ঋতব্রতকে নিয়ে গিয়েছিলেন মুকুল রায়। ৩ জনের মধ্যে বৈঠক হয়েছিল। তখন থেকে প্রশ্নটা উঠতে শুরু করেছিল, ঋতব্রতও কি গেরুয়া শিবিরে নাম লেখাচ্ছেন? শনিবার তার আভাস দিলেন দিলীপ ঘোষ। তাঁর কথায়, ''বিজেপির দরজা খোলা। তবে দলের সঙ্গে আগে ঝামেলা মিটিয়ে নিক। বিজেপির হয়ে কাজ করতে চাইলে ভাবব।'' রাজনৈতিক মহলের মতে, কৈলাস-মুকুল-ঋতব্রতর গোপন বৈঠকের পরই কিছুটা ইঙ্গিত মিলেছিল। লক্ষ্যণীয় মুকুলও বিজেপিতে যোগদান করার আগে দীর্ঘ জল্পনা চলছিল। বিজেপির সর্বভারতীয় সভাপতি অমিত শাহ অনেক আগেই রাজ্য নেতাদের বলে গিয়েছিলেন, অন্য দলের নেতাদের টেনে বাংলায় দলকে শক্তিশালী করতে হবে। শেষপর্যন্ত বাম ছেড়ে কি রাম নাম জপবেন ঋতব্রত বন্দ্যোপাধ্যায় ? উত্তর দেবে ভবিষ্যত।